Diari Oficial de la Generalitat Valenciana


Sumari del DOGV 3384, del 01-12-1998 (1998/10496)

Convocatòria de concurs oposició per a la provisió de dues places d'analista d'aplicacions de les Corts Valencianes.
--------------------------------------------------------------------------------------------------------------------

### Dades del document

Número de DOGV
:   3384

Data del DOGV
:   01-12-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/10402


Data del document
:   01-12-1998

Organisme emissor
:   Corts Valencianes

Tipus de document
:   Convocatòria

Descriptors 

:   * Parlament regional
    * concurs administratiu
    * professió de la informàtica

Convocatòria de concurs oposició per a la provisió de dues places d'analista d'aplicacions de les Corts Valencianes. [1998/10863]
  
Mesa de la Diputació Permanent de les Corts Valencianes
  
De conformitat amb les competències que li atorga l'article 32.4 del Reglament de la Cambra i l'article 31 dels Estatuts de Govern i Règim Interior de les Corts Valencianes, a proposta de la Presidència, la Mesa de les Corts Valencianes, en la sessió del dia 16 de novembre de 1998, ha acordat convocar el concurs oposició per a la provisió de dues places d'analista d'aplicacions, que es regirà per les següents
  
Bases
  
Primera
  
És objecte d'aquesta convocatòria la provisió de dues places d'analista d'aplicacions, vacants en la plantilla de les Corts Valencianes del grup A, nivell 24.
  
D'aquestes places se'n reserva una per a la provisió per promoció interna per personal funcionari de les Corts Valencianes amb titulació suficient, d'acord amb el que estableix l'article 29 dels Estatuts de Govern i Règim Interior de les Corts Valencianes. Les vacants que no es cobrisca en aquest torn incrementarà el torn lliure.
  
Segona. Requisits del personal candidat
  
Per a ser admés a les proves selectives caldrà, d'acord amb el que disposa l'article 30 dels Estatuts de Govern i Règim Interior de les Corts Valencianes, complir els requisits següents:
  
a) Tenir la nacionalitat espanyola o, d'acord amb el que estableix la Llei 17/1993, de 23 de desembre (Boletín Oficial del Estado de 24.12.93), sobre l'accés a determinats sectors de la funció pública dels nacionals de la resta d'estats membres de la Unió Europea, tenir la nacionalitat d'un país membre de la Unió Europea o la de qualsevol d'aquells estats als quals, en virtut de tractats internacionals signats per la Unió Europea i ratificats per Espanya, siga aplicable la llibre circulació de treballadors en els termes en què aquesta es troba definida en el tractat constitutiu de la Unió Europea.
  
b) Haver fet 18 anys.
  
c) Posseir una llicenciatura o el títol d'Enginyeria Superior en Informàtica, o estar en condicions d'obtenir-lo en la data que finalitze el termini de presentació d'instàncies.
  
d) No estar inhabilitat per a l'exercici de la funció pública per sentència ferma.
  
e) No haver sigut separat del servei públic mitjançant un expedient disciplinari.
  
f) No patir cap malaltia ni defecte físic que impedisca l'exercici de les funcions corresponents.
  
g) Complir els requisits que s'estableixen en aquesta convocatòria.
  
Els candidats o candidates han de complir aquests requisits en la data que finalitze el termini de presentació de sol·licituds.
  
Aspirants amb discapacitació:
  
El tribunal establirà, per a les persones discapacitades que així ho sol·liciten, les adaptacions que calguen per a la realització de les proves. A aquest efecte, les persones interessades han de formular la petició corresponent en la sol·licitud de participació en aquest concurs oposició.
  
Tercera. Procediment de selecció
  
El procediment de selecció de les persones aspirants constarà de les fases següents, que podran realitzar-se simultàniament per als torns lliure i de promoció interna:
  
1. Concurs
  
2. Oposició
  
1. Fase de concurs
  
El procés de selecció s'iniciarà amb la fase de concurs; amb aquest fi es reunirà el tribunal en la data que determine el president.
  
En aquesta data, que serà anunciada prèviament al tauler d'anuncis de les Corts Valencianes, el tribunal avaluarà els mèrits al·legats i acreditats com cal, i farà públiques les puntuacions obtingudes per cada aspirant, i si ho considera convenient pot comprovar determinats mèrits, amb aquesta finalitat pot convocar alguna de les persones aspirants per a la realització de la prova que estime pertinent.
  
Fase de concurs,
  
El tribunal ha de classificar i puntuar els mèrits al·legats, d'acord amb el barem següent:
  
a) Expedient acadèmic de la llicenciatura o Enginyeria Superior en Informàtica, fins a 1 punt.
  
b) Títol de doctor en la disciplina requerida, 1 punt.
  
c) Assistència a cursos de formació i perfeccionament que tinguen relació directa amb les funcions del lloc de treball convocat, fins a 1 punt.
  
d) Mèrits acadèmics, títols professionals que tinguen relació amb la plaça que s'ha d'ocupar; publicacions i articles sobre temes tècnics relacionats amb el lloc que s'ha d'ocupar, fins a un màxim de 2 punts.
  
e) Serveis prestats en una plaça semblant en administracions o institucions públiques, 0,25 punt per cada any, fins a un màxim de 2 punts.
  
f) Coneixements de valencià, fins a 1 punt.
  
g) Coneixements d'anglés, fins a 1 punt.
  
La justificació dels mèrits inclosos en el barem anterior es realitzarà per qualsevol mitjà de prova admés en dret, i en particular:
  
- Per a títols acadèmics, original o fotocòpia compulsada.
  
- Per a serveis prestats en administracions o institucions publicats, certificat expedit per l'òrgan competent.
  
- Per als idiomes, títols i certificats del corresponent centre docent.
  
Una vegada acabada la fase de concurs, el tribunal fixarà la data de començ dels exercicis de l'oposició, segons el que s'estableix en aquesta base tercera, punt 2.c
  
2. Fase d'oposició
  
La fase d'oposició té dues parts, una teòrica i una altra pràctica. Les dues tenen caràcter eliminatori.
  
A. Part teòrica: consta dels exercicis següents:
  
Primer exercici: redacció, durant un temps màxim de tres hores, dos temes extrets a l'atzar entre els que formen el programa corresponent a aquest exercici de l'annex I. Aquest exercici, l'han de llegir els aspirant davant el tribunal.
  
Segon exercici: consistirà en la redacció, durant un temps màxim de tres hores, de tres temes extrets a l'atzar entre els que formen el programa corresponent a aquest exercici de l'annex II. Aquest exercici, l'han de llegir els aspirant davant el tribunal.
  
Els dos exercicis són eliminatoris i seran qualificats de 0 a 10 punts; en aquests caldrà obtenir un mínim de 5 punts per a passar a l'exercici següent.
  
Al final de cada exercici s'ha de publicar una relació del personal aprovat, amb la indicació de la puntuació obtinguda.
  
Els exercicis primer i segon de la part teòrica de l'oposició s'ajustaran a les normes següents: una vegada que el personal opositor acabe l'exercici escrit, introduiran les quartilles o folis de la redacció en un sobre, la solapa del qual la firmaran la persona interessada i el president i secretari del tribunal, davall la custòdia del qual queden els sobres. Quan escaiga, d'acord amb la base de la convocatòria, l'opositor o opositora ha d'obrir els sobres firmats per aquests davant el tribunal i, a continuació, ha de llegir els folis que havia redactat. El personal opositor que no complisca aquestes prescripcions d'aquesta norma perdran els drets.
  
B. Part pràctica: la part pràctica de l'oposició consistirà a redactar, durant un temps mínim de tres hores i màxim de quatre -el temps el determinarà el tribunal- dos exercicis pràctics proposats pel tribunal sobre matèries contingudes en el temari específic de l'annex II de la convocatòria.
  
Els anteriors exercicis els elaborarà el tribunal el mateix dia i, si és possible, en la mateixa jornada, de matí i vesprada, en què tinga lloc la prova.
  
Aquests exercicis són eliminatoris i tenen la qualificació de 0 a 10 punts, i cal obtenir un mínim de 5 punts per a superar-lo.
  
La qualificació de la fase d'oposició estarà determinada per la suma aritmètica de les qualificacions obtingudes en cada un dels exercicis anteriors.
  
La qualificació final del concurs oposició estarà determinada per la suma aritmètica dels punts obtinguts en la fase de concurs i en la d'oposició.
  
Aquells exercicis que no puguen efectuar-se conjuntament, l'ordre d'actuació de les persones aspirants serà, de conformitat amb la Resolució de 30 de gener de 1998, de la Direcció General de la Funció Pública, per ordre alfabètic de cognoms començant per la lletra P.
  
C. Desenvolupament dels exercicis:
  
El primer exercici es realitzarà al lloc, data i hora que establisca el tribunal. La resolució dictada a aquest efecte s'ha d'anunciar al tauler d'anuncis de les Corts Valencianes i cal publicar-la en el Butlletí Oficial de les Corts Valencianes amb una antelació no inferior a 15 dies.
  
Començades les proves, l'anunci de la realització dels exercicis restants, el farà públic el tribunal al local on s'haja efectuat l'exercici anterior i a la seu de les Corts Valencianes, amb una antelació de 48 hores com a mínim.
  
Les persones aspirants seran convocades per a cada exercici en crida única, i seran excloses d'aquestes proves les persones que no hi compareguen, llevat dels casos de força major degudament justificats i apreciats pel tribunal.
  
Els membres del tribunal qualificador i el personal col·laborador no permetran l'accés a la sala on es realitze l'exercici d'aquelles persones que compareguen una vegada conclosa la crida de les persones aspirants.
  
Les persones aspirants han d'acreditar la seua identitat mitjançant la presentació del document nacional d'identitat o document equivalent per als nacionals d'altres estats a què fa referència la base segona, o del resguard amb fotografia, del passaport o del permís de conduir, sense que per a aquest fi siguen vàlides les fotocòpies compulsades d'aquests documents. L'incompliment d'aquest requisit per alguna persona aspirant determinarà la seua exclusió de la realització de les proves.
  
El president del tribunal prendrà les mesures oportunes per a garantir que els exercicis de la fase d'oposició que no siguen llegits davant el tribunal siguen corregits sense que se sàpia la identitat de la personal aspirant.
  
Quarta. Sol·licituds
  
Les persones que desitgen prendre part en aquest concurs oposició han de presentar o trametre la sol·licitud (segons el model que figura en l'annex III), dirigida a la Presidència de les Corts Valencianes, al Registre de les Corts Valencianes, carrer Llibertat, 10 de València, o en la forma establida en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 20 dies hàbils comptadors a partir de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana.
  
En la sol·licitud es farà la declaració expressa del torn pel qual s'opta (lliure o promoció interna).
  
La sol·licitud ha d'anar acompanyada d'una fotocòpia del document nacional d'identitat i de tots els justificants i documents acreditatius dels mèrits que s'hi al·leguen.
  
Les persones aspirants amb discapacitació han d'assenyalar en l'imprés de sol·licitud les mesures d'adaptació que necessiten, d'acord amb la classificació següent:
  
1. Eliminació de barreres arquitectòniques i taula adaptada a la cadira de rodes.
  
2. Ampliació del temps de duració de l'exercici.
  
3. Ampliació de les dimensions dels caràcters de l'examen, per dificultat de visió.
  
4. Necessitat d'intèrpret, per a persones sordes.
  
5. Sistema braille d'escriptura, per a persones invidents.
  
Cinquena. Admissió de persones candidates
  
Finalitzat el termini de presentació d'instàncies, la Presidència de les Corts Valencianes aprovarà la relació de persones admeses i excloses, que es publicarà en el Butlletí Oficial de les Corts Valencianes, i s'hi assenyalarà, d'acord amb l'article 71 de la Llei de Règim Jurídic de les Administracions Públiques i del Procediment Administratiu Comú, el termini d'esmena de defectes que haja produït la persona interessada o, si pertoca, el d'al·legacions per a les persones excloses de la llista.
  
Conclòs aquest termini, i vistes les reclamacions i esmenats els defectes, es dictarà una resolució que aprove la llista definitiva de persones admeses i excloses, tant de les que opten pel torn lliure com per promoció interna, la qual serà publicada en el Butlletí Oficial de les Corts Valencianes.
  
Igualment, el president de la cambra ordenarà la publicació en el Butlletí Oficial de les Corts Valencianes del tribunal qualificador que ha de jutjar el concurs oposició.
  
Sisena. Tribunal
  
El tribunal qualificador, que serà designat per la Mesa de les Corts, estarà compost de la manera següent:
  
President: el president de les Corts Valencianes o vicepresident en qui delegue.
  
Vocals:
  
- Dos membres de la Mesa de les Corts Valencianes.
  
- El lletrat major o el lletrat o lletrada en qui delegue.
  
- El cap del Servei d'Informàtica de les Corts Valencianes.
  
- Un o una professora d'Informàtica, proposada per les universitats valencianes.
  
- Un representant del Consell de Personal, que actuarà amb veu i sense vot.
  
- El secretari o secretària, que serà una persona funcionària de les Corts, que actuarà a aquest efecte amb veu i sense vot.
  
El tribunal quedarà constituït, a més, per les persones suplents respectives que, simultàniament amb els titulars, hauran de designar-se.
  
En el cas que es produïsca la pèrdua de les condicions en virtut de les quals s'haja efectuat el nomenament dels membres del tribunal, amb posterioritat a aquest, la Mesa de les Corts podrà procedir a la substitució consegüent del membre de què es tracte, la qual serà publicada en el Butlletí Oficial de les Corts Valencianes.
  
El tribunal no pot constituir-se ni actuar sense l'assistència mínima de cinc dels seus membres, titulars o suplents indistintament.
  
El tribunal pot disposar la incorporació als seus treballs de personal assessor especialista, per a les proves que considere convenient; aquests assessors limitaran la seua actuació a l'exercici de la seua especialitat tècnica, però en cap cas tindran vot.
  
Els membres del tribunal han d'abstenir-se d'intervenir-hi i poden ser objecte de recusació pel part dels interessats quan hi concórreguen circumstàncies de les establides en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix, han d'abstenir-se'n aquelles persones que hagen realitzat tasques de preparació de persones aspirants en els cinc anys anteriors a la publicació d'aquesta convocatòria.
  
El funcionament del tribunal s'ha d'adaptar al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
El tribunal, a l'efecte d'indemnitzacions per assistència a les sessions, es regirà d'acord amb el que disposa el Decret 24/1997, d'11 de febrer, del Govern Valencià, sobre indemnització per raó del servei i gratificacions per serveis extraordinaris.
  
Setena
  
Una vegada acabat el concurs oposició, es farà pública una llista de persones aprovades per a ambdós torns, així com una altra general refosa, segons l'ordre de puntuació obtinguda, que s'elevarà a la Mesa de les Corts Valencianes amb la corresponent proposta de nomenament.
  
El tribunal no podrà aprovar ni declarar que han superat el concurs oposició un nombre de persones aspirants superior al de places convocades.
  
Les persones aspirants proposades pel tribunal per a ocupar places han d'entregar al Departament de Gestió de Personal, dins del termini de 20 dies hàbils comptadors a partir que es faça pública la llista de persones aprovades, els documents següents:
  
1. Certificat de naixement, expedit pel registre civil corresponent o fotocòpia compulsada del document nacional d'identitat o document equivalent per als nacionals d'altres estats a què fa referència la base segona.
  
2. Certificat mèdic acreditatiu de no patir cap malaltia ni defecte físic que impedisca l'exercici de les funcions corresponents, expedit pel centre competent de la Direcció Territorial de Sanitat de la Conselleria de Sanitat, o pels organismes competents de les comunitats autònomes.
  
3. Fotocòpia compulsada de la llicenciatura o del títol d'Enginyeria Superior en Informàtica.
  
4. Declaració jurada o promesa de no haver sigut separat del servei públic mitjançant un expedient disciplinari, ni estar inhabilitat per a l'exercici de la funció pública.
  
Vuitena
  
Una vegada comprovada la conformitat dels documents presentats, la Mesa efectuarà el nomenament corresponent, que serà publicat en el Butlletí Oficial de les Corts Valencianes i notificat a les persones interessades.
  
Aquestes han d'incorporar-se al servei de les Corts Valencianes en el termini de 20 dies hàbils, comptadors a partir de la notificació. Si es produeix algun defecte en la documentació que impedisca el nomenament, o les persones nomenades no s'incorporen al seu lloc de treball en el termini establit, la Mesa podrà substituir-les per les que les seguisquen en puntuació en la qualificació del tribunal d'entre les que hagen superat tots els exercicis.
  
Les persones nomenades ho són amb caràcter provisional per un període de sis mesos, d'acord amb el que disposa l'article 33 dels Estatuts de Govern i Règim Interior de les Corts Valencianes. Superat aquest període de pràctiques, seran nomenades, si pertoca, funcionàries de les Corts Valencianes.
  
Novena
  
La sol·licitud de les persones interessades per a prendre part en aquesta convocatòria suposa l'acceptació expressa d'aquestes bases.
  
Deu
  
Contra les actuacions del tribunal, es pot interposar un recurs davant la Mesa de les Corts Valencianes, en el termini d'un mes comptador a partir de l'endemà de la seua publicació, segons el que disposa l'article 66 dels Estatuts de Govern i Règim Interior de les Corts Valencianes.
  
La Mesa de les Corts Valencianes interpreta i completa el contingut de les bases adés esmentades i adopta resolució definitiva en totes les qüestions que se'n deriven de l'aplicació. Podran ser impugnades les seues resolucions per les persones interessades d'acord amb el que estableix la llei de Règim Jurídic de les Administracions Públiques i del Procediment Administratiu Comú.
  
Cosa que es publica perquè se'n prenga coneixement, de conformitat amb el que estableix l'article 91.1 del Reglament de les Corts Valencianes.
  
València, 16 de novembre de 1998.- El president: Hèctor Villalba Chirivella.
  
ANNEX I
  
Programa del primer exercici
  
Tema 1. La Constitució de 1978: Procés d'elaboració, estructura. Característiques generales de la Constitució. La reforma de la Constitució.
  
Tema 2. Fonts del dret. La Constitució com a font del dret. Lleis i classes de lleis.
  
Tema 3. Los drets i els deures fonamentals en la Constitució espanyola. Mitjans de defensa dels dret fonamentals.
  
Tema 4. Els òrgans constitucionals. El cap de l'Estat i les seues formes. La Corona en la Constitució espanyola. Les funcions constitucionals del rei. La sanció de les lleis.
  
Tema 5. Les Corts Generales. Naturalesa i composició. Sistema electoral. Les funcions de les Corts Generals.
  
Tema 6. El Govern: composició. Competències constitucionals. Relació amb les Corts Generals
  
Tema 7. El Tribunal Constitucional. Naturalesa i composició. El control de la constitucionalitat. Els conflictes constitucionals. El recurs d'empara. Les sentències del Tribunal Constitucional i els seus efectes
  
Tema 8. Las comunitats autònomes en la Constitució espanyola
  
Tema 9. L'Estatut d'Autonomia de la Comunitat Valenciana. Característiques generales. Les Institucions de la Generalitat
  
Tema 10. El president de la Generalitat: funcions. La Presidència. L'Estatut del president. El Consell: composició, estructura i funcions
  
Tema 11. Les Corts Valencians. Sistema electoral. Composició i funcions. Els grups parlamentaris.
  
Tema 12. La Presidència i els òrgans de Govern de les Corts Valencians. El president: elecció i funcions. La Mesa: composició i funcions. La Junta de Portaveus. La Diputació Permanent.
  
Tema 13. La funció legislativa de les Corts Valencianes. La iniciativa legislativa i les classes. Fases del procediment legislatiu. Procediments especials
  
Tema 14. La funció de control i impuls polític: la investidura, la moció de censura, la qüestió de confiança. Interpel·lacions i preguntes.
  
Tema 15. L'Estatut del Diputat. Les prerrogatives parlamentàries. Concepte significat i límits.
  
Tema 16. Les comissions parlamentàries. Concepte composició i classes. La Mesa de la Comissió. Elecció composició i funcions. Les comissions d'investigació.
  
Tema 17. La Sindicatura de Comptes. Composició, organització i funcions. El Síndic de Greuges composició, organització i funcions.
  
Tema 18. El Consell Jurídic i Consultiu: composició, organització i funcions. El Consell Valencià de Cultura: composició, organització i funcions.
  
Tema 19. Estatuts de govern i règim interior. Organització dels serveis.
  
Tema 20. El personal de les Corts Valencianes. Els funcionaris de les Corts Valencianes. Ingressos i cessament. Situacions. Drets i deures. Incompatibilitats. Règim disciplinari.
  
Tema 21. L'administració pública i l'ordenament juridicoadministratiu. Principis d'actuació de l'administració.
  
Tema 22. El reglament. Concepte i naturalesa. Classes. Òrgans amb potestat reglamentària. Forma i procediment d'elaboració de reglaments.
  
Tema 23. L'acte administratiu. Concepte caràcters i elements. Els recursos administratius. Principis generals i classes de recursos.
  
Tema 24. El procediment administratiu: Concepte. Principis. Els subjectes del procediment: administració i interessats. La iniciació del procediment administratiu: iniciació d'ofici: iniciació a instància de part. La instrucció. L'acabament del procediment.
  
Tema 25. La jurisdicció contenciosa administrativa. Naturalesa extensió i límits.
  
Tema 26. Informàtica i dret a la intimitat. Nivells de protecció: físics, lògics i jurídics. Garantia de l'administrat. Recomanacions del Consell d'Europa i directives de la Comissió Europea. La situació espanyola a l'empara de la Constitució i de la legislació de desplegament.
  
Tema 27. La protecció jurídica del programari (software). Sistemes basats en el dret de la propietat intel·lectual. Sistemes basats en el dret de propietat industrial. Dipòsit i difusió de programes d'ordenador.
  
Tema 28. Contractació administrativa d'equips, programari i serveis informàtics. Plec d'especificacions tècniques. Criteris i metodologies de valoració de les ofertes.
  
ANNEX II
  
Programa del segon exercici
  
Tema 1. Llenguatges i gramàtiques. Definició de gramàtica. Definició de llenguatge. Classificació de gramàtiques i llenguatges.
  
Tema 2. Compiladors. Definició i funcions. Estructura d'un compilador: analitzadors lèxic, sintàctic i semàntic. Generadors de codi.
  
Tema 3. Algorítmica. Noció d'algoritme. Anàlisi d'algoritmes. Tipus de dades. Recursivitat.
  
Tema 4. Anàlisi de dades. Models semàntics. Model entitat-relació. Model semàntic general. Model funcional de dades.
  
Tema 5. Estructures d'informació. Definició i operacions primitives de les estructures següents: tires, matrius, conjunts i registres; piles, coles i llistes; arbres i grafos.
  
Tema 6. Fitxers. Concepte i definicions. Tipus i formes d'organització de fitxer i modes d'accés.
  
Tema 7. Gestió de bases de dades. Integritat. Concurrència. Protecció. Seguretat. Diccionari de dades.
  
Tema 8. Bases de dades relacionals. Estructures. Restriccions. Operadors.
  
Tema 9. Bases de dades documentals. Característiques generals. Model conceptual d'un sistema d'informació documental. Diferències amb el model relacional. Llenguatges d'interrogació. Mètodes d'indexació. Tesaurus.
  
Tema 10. Bases de dades distribuïdes. Conceptes bàsics. Transparència d'ubicació i replicació. Propagació d'actualitzacions. Processament de consultes.
  
Tema 11. Control de concurrències en bases de dades distribuïdes. Reserves. Marques de temps. Protocols de confirmació.
  
Tema 12. Bases de dades orientades a objectes. Bases de dades deductives.
  
Tema 13. Desplegaments en client/servidor. Conceptes generals. Processos cooperatius. Avantatges i inconvenients. ODBC.
  
Tema 14. Sistemes experts. Definició funcional i estructural. Base de coneixement: representació del coneixement. Motor d'inferència: tractament del coneixement. Àrees d'aplicació.
  
Tema 15. Gestió de projectes. Estimació, organització i planificació de projectes informàtics. Eines de gestió de projectes.
  
Tema 16. Control de projectes informàtics. Gestió de riscos. Gestió de configuració. Qualitat del programari.
  
Tema 17. L'auditoria informàtica. Factors d'avaluació del grau d'utilització dels sistemes. L'auditoria interna i externa. Termes de referència. Indicadors de rendibilitat.
  
Tema 18. Definició i estructura dels sistemes d'informació. Planificació estratègica dels sistemes d'informació. Pla informàtic: justificació i estructura.
  
Tema 19. Enginyeria del programari. Cicles de vida. El model en cascada. El model en espiral. L'elaboració de prototips en el desenrotllament de sistemes.
  
Tema 20. Metodologies per a la determinació dels requeriments d'informació.
  
Tema 21. L'anàlisi estructurada. Diccionari de dades. Diagrames de flux de dades.
  
Tema 22. Disseny de programari. Fonaments del disseny del programari. Disseny orientat al flux de dades. Disseny orientat a les dades. Disseny de la interfície d'usuari.
  
Tema 23. El disseny estructurat. Diagrames d'estructura. Independència modular. Mètode de construcció.
  
Tema 24. Orientació a objectes. Objectes. Classes. Herència. Mètodes. Anàlisis i disseny orientat a objectes.
  
Tema 25. Metodologies de programació. Programació estructurada: mètodes de Jackson, de Bertini i de Warnier. Proves modulars. Integració. Proves del sistema i acceptació. Documentació.
  
Tema 26. Garantia, verificació i manteniment de la integritat del programari. Garantia de qualitat. Tècniques de prova. Estratègies de prova. Manteniment del programari. Gestió de la configuració.
  
Tema 27. Metodologies de desenrotllament del programari. Mètrica V.2
  
Tema 28. Eines CASE. Fonaments. Components. Diccionari de dades. Exemples.
  
Tema 29. Reenginyeria de sistemes d'informació i enginyeria inversa.
  
Tema 30. La utilització de mitjans tècnics en el procediment administratiu.
  
Tema 31. La automatització d'oficines. Sistemes operatius. Eines d'informàtica personal. Eines de treball en grup.
  
Tema 32. El tractament d'imatges i el processament electrònic de documents. Reconeixement òptic de caràcters.
  
Tema 33. Transmissió de dades. Generalitats. Elements d'un sistema de TD. Conceptes generals sobre TD: velocitat de modulació, baudi, velocitat de transferència de dades, transferència sèrie/paral·lel, transferència síncrona/asíncrona. Commutació de circuits, missatge i paquets.
  
Tema 34. Protocols jerarquitzas. Conceptes generals. Model de referència ISO: definició, jerarquització del model i nivells.
  
Tema 35. Xarxes d'àrea local. Concepte i usos. Topologies. Protocols d'accés al medi: accés controlat i accés aleatori. El medi físic. Normalització: estàndards IEEE.
  
Tema 36. Internet. Estructura i funcionament. Organització. Formes d'accés. Aplicacions.
  
Tema 37. Intranet corporativa. Definició i conceptes bàsics. Aplicacions. Arquitectura. Disseny i desenrotllament. Eines.
  
Tema 38. Serveis d'aplicació OSI. Protocol X.400, servei de directori X.500. Servei EDI. Transferència de fitxers FTAM. Accés remot VT.
  
Tema 39. Sistemes operatius: definició i conceptes generals. Estructura. Filades i processos: definició, estats, comunicació entre processos: canonades, memòria compartida, sockets, sincronització. Tipus de sistemes operatius.
  
Tema 40. Unitats funcionals d'un ordenador. CPU: conceptes generals. Unitat de control: definició i funciones; unitat de control cablejat i microprogramada. Unitat aritmeticològica: conceptes fonamentals i operacions bàsiques.
  
Tema 41. Gestió de memòria. Objectius i definició de memòria virtual. Gestió de memòria sense intercanvi ni paginació. Paginació i segmentació. Algoritmes de substitució de pàgines.
  
Tema 42. El tractament de la imatge: compactació i transmissió. Digitalitzadors i escàners. Discos òptics i videodiscos. Capacitat de resolució.
  
Tema 43. Microinformàtica. Equips: arquitectura, components i perifèrics. Sistemes operatius: MS-Windows.
  
Tema 44. Protecció i seguretat de la informació. Criptografia. Sistemes i protocols.
  
Tema 45. Pla de seguretat d'un sistema informàtic. Punts crítics en l'accés a sistemes informàtics. Tolerància a errades en ordinadors. Fiabilitat. Disponibilitat. Redundància. Detecció i recuperació d'errades.
  
Tema 46. Informàtica jurídica: causes de necessitat d'aquesta. Avantatges tècnics i pràctics. Anàlisi documental.
  
Tema 47. La informàtica als Parlaments. Àrees d'aplicació. Situació actual.
  
ANNEX III
  
Concurs oposició per a la provisió de dues places
  
analista d'aplicacions de les Corts Valencianes
  
Convocatòria de data \_\_\_\_\_\_\_\_\_\_\_\_\_\_\_\_\_\_\_\_
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(primer cognom)
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(nom)
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(segon cognom)
  
Data de naixement \_\_\_\_\_\_\_\_\_\_\_\_\_\_\_\_\_\_\_
  
Nacionalitat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Document nacional d'identitat \_\_\_\_\_\_\_\_\_\_\_\_\_\_\_\_\_
  
Adreça \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Població \_\_\_\_\_\_\_\_\_\_\_\_\_\_\_\_\_\_\_ CP \_\_\_\_\_\_\_\_\_\_\_\_\_\_\_\_\_\_
  
Telèfon \_\_\_\_\_\_\_\_\_\_\_\_\_\_\_\_\_\_\_\_
  
Mèrits que s'al·leguen:
  
- Títols acadèmics:
  
- Mèrits:
  
- Idiomes:
  
Torn a què s'opta: ... Lliure
  
Ratlleu el que no siga procedent) ... Promoció interna
  
Personal aspirant amb discapacitació, mesures d'adaptació que sol·liciten:
  
1 2 3 4 5
  
Jo, com a sotasignat, declare que complisc cadascun dels requisits indicats en la base segona de la convocatòria. Els acredite documentalment d'acord amb la base setena.
  
València ... d ... de ...